Levél a rendezvényre meghívott, meg nem jelent és semmilyen formában visszajelzést (legalább egy halvány kimentési próbálkozást) nem adó képviselőknek

Nem vagyok szomorú, csak csalódott, mert meghívásunkra egyikük sem tisztelte meg „ÉLŐ KONZULTÁCIÓ” című rendezvényünket. Szándékunk az volt, hogy beszéljük meg Önökkel, miről szól a munka világa, milyen helyzetben vannak jelenleg annak szereplői és nem utolsó sorban milyen elképzeléseik vannak Önöknek, a jövőt illetően. Szerettük volna elérni, hogy egy kicsit közelebbről ismerjék meg azt a világot, amely az egész országot működésben tartja. Azt akartuk, hogy egy kicsit közelebbről hallják az emberek, az Önök szavazóinak hangját, ismerjék meg nehézségeiket, problémáikat, legyenek nyitottak véleményükre. A Munka Törvénykönyve silány és már teljesen szétcincált tervezete nem alkalmas arra, hogy erről Önök érdemi vitát folytassanak. Arra sem, hogy büszkék legyenek rá, ha így elfogadják. Elengedhetetlenek lennének a háromoldalú egyeztetések, ahol a kormány mellett a munkaadók és a munkavállalók képviselői is jelen lennének. Ezt szeretnénk, ha frakciójukon belül képviselnék. Erre büszkék lehetnének. Egy olyan törvényt, amely jelentősen meghatározza az ország lakosságának nagyobbik részének élet- és munkakörülményeit, foglalkoztatás-biztonságát, nem lehet 2/3-os szavazati erővel a társadalom torkán lenyomni. Nem engedhetik, hogy ez a törvény a munkavállalók anyagi- és szociális biztonságának kárára menjen. Ők az Önök szavazói is!!!
Azért hívtuk tisztelettel Önöket, mert:
- mi naivan azt hittük, hogy Önöknek fontos az állampolgárok véleménye, fontos a személyes találkozás, az élő konzultáció, fontos a munkavállalók helyzete, sorsa. 
- mi naivan azt hittük, hogy az önző hatalmi arrogancia, mely terhelődik az ország egészére, az a mi kicsiny közösségünket nem zavarhatja, nem korlátozhatja, hiszen mint Vas, Zala és Győr-Moson-Sopron megyei lokálpatrióták, talán közelebb állunk egymáshoz, beszélünk egymással, sőt néhányukkal még jó ismerősök, barátok is vagyunk.
- mi naivan azt hittük, valamennyire meg tudjuk világítani Önöknek a szociális partnerség több mint 20 éves működési tapasztalatát, melyet az elmúlt évben tudatosan lenulláztak, kisemmiztek. 
Csalódott vagyok, hogy Önök nem vették a fáradtságot és bátorságot, hogy szembe üljenek a választóikkal és válaszoljanak felvetéseikre, azokra magyarázatot adjanak. A rendezvény hangulata elkeseredettséget, bizonytalanságot és jogos haragot sugallt. Csalódott vagyok, mert csak néhányuk reagált vissza megkeresésünkre is, és csak egy-két képviselő vette a fáradságot gondolatai megfogalmazására. Magamat megnyugtattam azzal: az lett volna a meglepetés, ha más történt volna. 
Kérem Önöket, hogy mielőtt határoznak a munkavállalók sorsáról, keressék a konzultáció lehetőségét az érdekvédelmi szervezetekkel, Velem, Velünk itt a régióban, megyében, országosan, hogy amikor majd megnyomják a „kötelezően megnyomandó” gombot tisztában legyenek legalább azzal, mit is tesznek az állampolgárok jelentős tömegével. 
Legyenek tisztességesek, bölcsek, amikor döntenek. Ez a döntés kihat majd az Önök jó vagy rossz megítélésére. Az embereket nem lehet sokáig becsapni, félrevezetni, eljön az a pillanat, mikor ítélkeznek majd Önökről szavazatukkal. Kár lenne – belül talán jó és bátor embereket – elveszíteni. 
Levelemre nem igazán várok választ, de megköszönöm, ha megtisztelnek vele. Nyitott vagyok bármikor, akár személyes találkozóra is. Köszönöm, hogy figyelmesen elolvasták levelemet. (ha törölték, lelkük rajta)
Üdvözlettel:        a szervezők
